留侯廟下作
作者：賀鑄
朝代：宋

paragraphs: 文成念韓痛，破産伺强秦。
千金募健士，椎斷屬車塵。
東去變名姓，浮游淮泗濱。
忍恥奉遺履，得書何老人。
十年風雲會，赤帝資經綸。
鴻門禍端結，一言即解紛。
英彭既合縱，楚項提孤軍。
偉哉借箸談，豎儒無復陳。
分疆餌兩將，來若從龍雲。
釋怨俾侯印，謀銷蛇豕羣。
定都天府國，推功歸奉春。
四老落吾術，拂巾辭隠淪。
東朝羽翼就，楚調徒悲辛。
出處能事畢，致君終乞身。
豈眷萬戶封，僅與蕭酇均。
淮陰敗晚節，顧亦非吾倫。
願訪赤松子，逍遥雲漢津。
强飯示終歿，爽靈方上賓。
嚴祠鎮川湄，餘澤及斯民。
客子老將至，低回冗從臣。
慙無應時策，肝膈空輪囷。
可教固無類，慨然輒求伸。
未應終萬古，黄石獨能神。